C 72/18

Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2020/C 72/12)

Šis paziņojums ir publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMA APSTIPRINĀŠANU

“Bonnezeaux”

Atsauces numurs: PDO-FR-A0926-AM02

Paziņojuma datums: 2019. gada 14. novembris.

APSTIPRINĀTĀ GROZĪJUMA APRAKSTS UN PAMATOJUMS

1. Ģeogrāfiskais apgabals

Ģeogrāfiskais apgabals tiek izteikts šādā redakcijā: “Visi ražošanas posmi notiek ģeogrāfiskajā apgabalā, kas aptver šādas Maine-et-Loire departamenta pašvaldības teritoriju, pamatojoties uz 2018. gada oficiālo administratīvi teritoriālo klasifikatoru: Bellevigne-en-Layon (agrākā deleģētās pašvaldības Thouarcé teritorija).

Kartogrāfijas dokumenti, kuros attēlots ģeogrāfiskais apgabals, ir pieejami Valsts Izcelsmes un kvalitātes institūta [Institut national de l’origine et de la qualité (INAO)] tīmekļvietnē.”

Redakcionāls grozījums – jaunajā administratīvo vienību sarakstā ir ņemta vērā teritoriju apvienošana un citas izmaiņas administratīvajā zonējumā, kas notikušas laikā pēc specifikācijas apstiprināšanas. Lai palielinātu juridisko noteiktību, šim sarakstam ir atsauce uz oficiālā administratīvi teritoriālā klasifikatora spēkā esošo redakciju, ko katru gadu publicē INSEE. Ģeogrāfiskā apgabala teritorija [ar tās perimetru] nav grozīta.

Visbeidzot, lai sabiedrība būtu labāk informēta, ir minēts, ka Valsts Izcelsmes un kvalitātes institūta [INAO] tīmekļvietnē ir darīti pieejami kartogrāfijas dokumenti, kuros ir attēlots ģeogrāfiskais apgabals.

Tādēļ vienotais dokuments attiecībā uz ģeogrāfisko apgabalu ir grozīts 6. punktā.

2. Tiešās apkaimes apgabals

Pašvaldību saraksts 1. nodaļas IV iedaļas 3. punktā aizstāts ar šādu:

“Aubigné-sur-Layon, Beaulieu-sur-Layon, Bellevigne-en-Layon (agrākā deleģēto pašvaldību Champ-sur-Layon, Faveraye-Mâchelles, Faye-d’Anjou un Rablay-sur-Layon teritorija), Blaison-Saint-Sulpice (agrākā deleģēto pašvaldību Blaison-Gohier un Saint-Sulpice teritorija), Brissac Loire Aubance (agrākā deleģēto pašvaldību Alleuds, Brissac-Quincé, Charcé-Saint-Ellier-sur-Aubance, Luigné, Saint-Rémy-la-Varenne, Saint-Saturnin-sur-Loire, Saulgé-l’Hôpital un Vauchrétien teritorija), Brossay, Chalonnes-sur-Loire, Chaudefonds-sur-Layon, Chemillé-enAnjou (agrākā deleģēto pašvaldību Chanzeaux un Valanjou teritorija), Denée, Doué-en-Anjou (agrākā deleģētās pašvaldības Brigné teritorija), Les Garennes-sur-Loire (agrākā deleģēto pašvaldību Juigné-sur-Loire un Saint-Jean-des-Mauvrets teritorija), Lys-Haut-Layon (agrākā deleģētās pašvaldības Tigné teritorija), Mozé-sur-Louet, Mûrs-Erigné, Rochefort-sur-Loire, Saint-Melaine-sur-Aubance, Savennières, Soulaines-sur-Aubance, Terranjou (agrākā deleģēto pašvaldību Chavagnes, Martigné-Briand un Notre-Dame-d’Allençon teritorija) un Val-du-Layon (agrākā deleģēto pašvaldību Saint-Aubin-de-Luigné un Saint-Lambert-du-Lattay teritorija).”

Tas ļauj ņemt vērā dažādās pašvaldību apvienošanas laikā pēc iepriekšējās specifikācijas redakcijas pieņemšanas. Tiešās apkaimes apgabala teritorija [ar tās perimetru] nav grozīta.

Tādēļ vienotais dokuments attiecībā uz papildu nosacījumiem ir grozīts 9. punktā.

3. Agrovides noteikums

1. nodaļas VI iedaļas 2. punktā pievienots šādu teksts: “Rindstarpu nodrošināšana ar kontrolētu, savvaļas vai sētu augu segu ir obligāta; ja augu segas nav, operators veic augsnes apstrādi, lai nodrošinātu savvaļas augu augšanas kontroli, vai pamato biokontroles produktu izmantošanu, ko vīndarības vajadzībām apstiprinājušas valsts iestādes. Ja zemesgabalā izmanto biokontroles herbicīdus, citu herbicīdu lietošana ir aizliegta.”

Šis grozījums raksturo izmaiņas pašreizējā operatoru praksē, atbalstot agroekoloģiju visā Anžū [Anjou] vīnkopības apgabalā. Tas apliecina, ka tehniskajos jautājumos arvien vairāk tiek ņemti vērā vidiskie apsvērumi. Veicinot augu segas esību vai mehanizētu ravēšanu, vai pat biokontroles produktu izmantošanu, tiek sekmēta ķīmisko herbicīdu lietošanas samazināšana. Šādai herbicīdu lietošanas samazināšanai vajadzētu pastiprināt vīnkopības augšņu aizsardzību un saglabāt to dabiskās funkcijas (auglību, bioloģisko daudzveidību un bioloģisko attīrīšanos); šāda rīcība ir labvēlīga vīna kvalitātei un autentiskumam un nostiprina teritorijas nozīmību.

Šis grozījums vienoto dokumentu neietekmē.

4. Atļauja sākt ražas novākšanu

1. nodaļas VII iedaļas 1. punkta a) apakšpunktā teikums “Ražas novākšanas sākumdatumu nosaka saskaņā ar Lauku un jūras zvejas kodeksa [Code rural et de la pêche maritime] D.645-6. panta noteikumiem.” ir svītrots.

Ražas novākšanas sākumdatuma noteikšana mūsdienās vairs nav nepieciešama, jo operatoriem tagad ir plašs instrumentu klāsts, kas ļauj iespējami precīzi novērtēt vīnogu gatavības pakāpi. Katram operatoram ir dažādas ierīces un aprīkojums – gan individuāls, gan kolektīvs, ar ko var precīzi noteikt optimālo ražas novākšanas sākumdatumu katrā zemesgabalā atbilstoši ražošanas mērķiem.

Šis grozījums vienoto dokumentu neietekmē.

5. Vīna darītavas ietilpība

1. nodaļas IX iedaļas 1. punkta c) apakšpunktā teikums “Katra operatora vīna darītavas ietilpība (vinifikācijas jauda) ir vismaz 1,4 reizes lielāka par saimniecības vidējo ražu pēdējos piecos gados.” ir aizstāts ar šādu teikumu: “Katra operatora vīna darītavas ietilpība (vinifikācijas jauda) ir vismaz 1,4 reizes lielāka par pēdējos piecos gados vidējo vīnā pārraudzēto apjomu.”

Specifikācijā bija sniegta atsauce nevis uz tilpumu (izsakot hl vai m3), bet uz ražas iznākumu, proti, uz saraudzētā vīna tilpuma attiecību pret ražojošo vīnogulāju platību (izsakot, piemēram, hektolitros uz hektāru, hl/ha). Ierosinātais grozījums ļauj novērst šo neatbilstību apjoma aspektā, neko neizmainot pēc būtības (minimālais rādītājs vienmēr 1,4 reizes pārsniedz saimniecībā pārstrādāto vīnogu vidējo apjomu iepriekšējās sezonās).

Šis grozījums vienoto dokumentu neietekmē.

6. Vīna aprite

Ir svītrots 1. nodaļas IX iedaļas 5. punkta b) apakšpunkts attiecībā uz datumu, kad atļauta vīnu laišana apritē starp apstiprinātiem noliktavu turētājiem.

Šis grozījums vienoto dokumentu neietekmē.

7. Pārejas pasākums

1. nodaļas XI iedaļā ir pievienots šāds teksts: “Noteikumi par pienākumu rindstarpās obligāti nodrošināt kontrolējamu savvaļā saaugušu vai sētu augu segu vai, ja šādas augu segas nav, par pienākumu operatoram veikt augsnes apstrādi savvaļas augu augšanas ierobežošanai vai pamatoti izmantot biokontroles līdzekļus, neattiecas uz vīnogulāju zemesgabaliem, kurus apsaimnieko šīs specifikācijas apstiprināšanas dienā un kuros rindstarpu platums nepārsniedz 1,70 metrus.”

Pārejas pasākums ļauj nesodīt to vīndārzu apsaimniekotājus, kuros pašreizējais audzēšanas veids nav pielāgots agrovides noteikumiem. Lielā biezībā stādītos vīndārzos, kur rindstarpu platums ir mazāks par vai vienāds ar 1,70 metriem, pastāvīga zālāja uzturēšana vai augsnes apstrādes pasākumu veikšana patiešām var radīt tehniskas problēmas (saistībā ar mehanizāciju, aprīkojumu un instrumentiem). Zemos vīnogulājos zālāji palielina arī salnu risku pavasaros. Turklāt jo lielāka ir stādījumu biezība, jo vairāk augu sega palielina vīnogulāju savstarpējo konkurenci ūdens piekļuves ziņā. Savukārt attiecībā uz vīnogulājiem, kas tiks iestādīti pēc CDC apstiprināšanas, ir zināms, ka tiem jāatbilst jaunieviestajiem agrovides noteikumiem, neatkarīgi no biezības un rindstarpu platuma.

Šis grozījums vienoto dokumentu neietekmē.

8. Reģistra kātošana

2. nodaļas II iedaļas 3. punktā vārds “potenciālā” ir aizstāts ar vārdu “dabiskā”.

Atbilstoši redakcijai, kas tiek izmantota visās Anjou Saumur apgabala produktu specifikācijās, ar vārdiem “dabiskā spirta tilpumkoncentrācija” ir aizstāti vārdi “potenciālā stiprība” vai “grādi”. Šie grozījumi dara specifikāciju vieglāk lasāmu. Noteikumi par reģistru kārtošanu ir saskaņoti, lai atvieglotu pārbaužu plāna izstrādi un šo reģistru kontroli.

Šis grozījums vienoto dokumentu neietekmē.

9. Galvenie pārbaudāmie parametri

3. nodaļa ir pārskatīta, lai nodrošinātu galveno Anjou Saumur apgabala produktu specifikācijās pārbaudāmo parametru formulējumu saskaņotību.

Šis grozījums vienoto dokumentu neietekmē.

VIENOTS DOKUMENTS

1. Produkta nosaukums

“Bonnezeaux”

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīna produktu kategorijas

1. Vīni

4. Vīna vai vīnu apraksts

Produkts ir nedzirkstošie baltvīni, ražoti no vīnogām, kas novāktas pēc pārgatavībā. Šie vīni ir ar bagātīgu potenciālu, ar izteiktu maigumu, ko papildina komplicēts augļainuma aromāts (žāvēti un eksotiskie augļi, baltziedu augi u. c.), un šo vīnu ietērps [krāsa] bieži vien ir viegli izteikti zeltains ar zaļiem atspulgiem.

Vīniem ir šādas īpašības:

spirta dabiskā tilpumkoncentrācija ir vismaz 15 %,

fermentējamo cukuru (glikozes un fruktozes) saturs pēc fermentācijas ir augstāks par vai vienāds ar 51 g/l,

spirta minimālā faktiskā tilpumkoncentrācija ir 11 % un 12 % vīniem, kuru spirta dabiskā tilpumkoncentrācija ir zemāka par 19 %,

kopējais skābums un kopējais sēra dioksīda saturs ir tādi, kādi tie noteikti Kopienas tiesību aktos.

Vispārīgie analītiskie parametri Maksimālā kopējā spirta tilpumkoncentrācija (tilp. %) Minimālā faktiskā spirta tilpumkoncentrācija (tilp. %) Minimālais kopējais skābums miliekvivalentos uz litru Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

5. vīndarības metodes

a. Galvenās vīndarības metodes

Īpašā vīndarības metode

Bagātināšana ir atļauta, ievērojot specifikācijā izklāstītos noteikumus.

Koksnes šķeldas izmantošana ir aizliegta.

Vīnus nogatavina vismaz līdz 15. martam nākamajā gadā pēc ražas novākšanas.

Papildus iepriekš izklāstītajiem noteikumiem, vīndarības metožu jomā jāievēro arī attiecīgās saistības, kas minētas Kopienas līmeņa tiesību aktos un Lauku un jūras zvejas kodeksā.

Biezība

Audzēšanas prakse

Vīnkoku stādījumu minimālā biezība ir 4000 vīnkoku uz vienu hektāru platības. Šiem vīnkokiem rindstarpu platums nedrīkst būt lielāks par 2,50 m, bet atstatums starp vienas rindas vīnkokiem nedrīkst būt mazāks par 1 m. Vīnogulāju zemesgabali, kuros stādījumu biezība ir mazāka par 4000 vīnkokiem uz hektāru, bet lielāka par vai vienāda ar 3300 vīnkokiem uz hektāru, novākšanas laikā ir tiesīgi uz ACVN, ja tiek ievēroti iežogošanas noteikumi un specifikācijā paredzētais lapotnes augstums. Šajos vīnogulāju zemesgabalos rindstarpu platums nedrīkst būt lielāks par 3 m, bet atstatums starp vienas rindas vīnkokiem nedrīkst būt mazāks par 1 m.

Apgriešana

Audzēšanas prakse

Vīnogulājus apgriež ne vēlāk kā 30. aprīlī, veicot jaukta tipa apgriešanu, ar ne vairāk kā 12 vīnstīgu pumpuriem uz katru vīnkoku. Fenoloģiskajā fāzē, kas atbilst 11 vai 12 izplaukušām lapām, augļzaru skaits gadā uz katru vīnkoku ir mazāks par vai vienāds ar 10.

Ražas novākšana

Audzēšanas prakse

Vīnogas novāc ar rokām un secīgos šķirojumos.

Apūdeņošana

Audzēšanas prakse

Apūdeņošana ir aizliegta.

b. Maksimālā ražība

30 hektolitri no hektāra.

6. Noteiktais ģeogrāfiskais apgabals

Visi ražošanas posmi notiek ģeogrāfiskajā apgabalā, kas aptver šādas Maine-et-Loire departamenta pašvaldības teritoriju, pamatojoties uz 2018. gada oficiālo administratīvi teritoriālo klasifikatoru: Bellevigne-en-Layon (agrākā deleģētās pašvaldības Thouarcé teritorija).

Kartogrāfijas dokumenti, kuros attēlots ģeogrāfiskais apgabals, ir pieejami Valsts Izcelsmes un kvalitātes institūta [Institut national de l’origine et de la qualité (INAO)] tīmekļvietnē.

7. Galvenās vīna vīnogu šķirnes

“Chenin B.”

8. Saiknes vai saikņu apraksts

1. Informācija par ģeogrāfisko apgabalu

a) Saiknes veidošanā ietilpstošo dabas faktoru apraksts

Ģeogrāfiskais apgabals, kas atrodas Anžū vīndārzu reģiona vidienē, 2018. gadā aptvēra vienīgi deleģētās pašvaldības Thouarcé teritoriju. Šīs Maine-et-Loire departamenta pašvaldības teritoriju ieskauj Lejonas [Layon] upe. Upes labajā krastā paveras skats uz Bonezo [Bonnezeaux] ciematu, kas atrodas stāvas nogāzes augšdaļā. Šķiet, ka ciemata Bonnezeaux nosaukums ir cēlies no dzelzaina ūdens avotiem.

Vīndārzi ir sastādīti trijos blakus stāvošos pakalnos uz dienvidrietumu vērsuma nogāzēm – La Montagne, Beauregard un Fesles, un tās veido joslu, kas stiepjas 2800 metru garumā un 500 metru platumā. Šo pakalnu nogāzes aizņem aptuveni 15–20 % platības un ir īpaši izteiktas Beauregard rietumu nogāzē, kā arī centrālajā pakalnā, kas ir trāpīgi nosaukts par La Montagne un sākas netālu no Mazā Bonezo [Petit Bonnezeaux] ciemata. Uz ziemeļiem no šiem trijām delimitētajām nogāzēm atrodas plato ar nedaudz viļņotu reljefu un 90 metru lielu vidējo augstumu virs jūras līmeņa, bet Lejonas upes lejtece ir 29 metru augstumā v.j.l.

Ģeoloģiskais pagulslānis pieder pie Saint-Georges-sur-Loire iežu kompleksa – slānekļa un smilšakmens sajaukuma, kas sniedzas no augšējā ordovika stāva līdz apakšējam devona stāvam. Vietām, it īpaši Fesles pakalnā, to klāj kenomanas stāva grants un māla vai smilšmāla formācijas. Erozija ir atsegusi slānekļa pamatni, bet smiltis un māli ir saglabājušies šā monoklināles reljefa veidojuma otrajā pusē un plato. Arī augsne zemesgabalos, kas precīzi delimitēti vīnogu novākšanai, ir seklas un ļoti skeletainas, zaļgani pelēcīgā krāsā, reizumis “vīna nogulšņu” krāsā. Augsnes ūdensietilpība ir mazāka par 100 milimetriem, un augsnei ir nevainojama drenāža.

Ģeogrāfiskajā apgabalā ir mērens okeāna klimats ar samērā niecīgu nokrišņu daudzumu, bet no okeāna mitruma apgabalu pasargā augstāki reljefa pacēlumi Choletais un Mauges pusē. Nogāzes vietām ir pakļautas valdošajiem dienvidrietumu un rietumu vējiem. Gada nokrišņu daudzums ir aptuveni 550–600 milimetri, bet Choletais un Mauges reljefa pacēlumos tas pārsniedz 800 milimetrus. Nokrišņu daudzums vīnogulāju veģetācijas perioda laikā ir par aptuveni 100 milimetriem mazāks nekā vidēji departamentā. Par to, ka šie apvidi ir salīdzinoši arīdi, liecina dienvidiem raksturīgā flora, kas šajās nogāzēs aug īpaši labi, un temperatūra tajos ir augstāka nekā apkārtējos apvidos.

b) Saiknes veidošanā ietilpstošo cilvēkfaktoru apraksts

Vīnogu šķirne “Chenin B.”, kas, iespējams, ir cēlusies Anžū reģionā, “Bonnezeaux” vīndārzā ir atradusi sev īpaši piemērotu augšanas vietu. Tā ir izturīga tautas selekcijas šķirne, kuras potenciāls izpaužas lielu augsnes radītu ierobežojumu apstākļos.

Vīndari jau sen izpratuši, cik svarīgi ir novākt šīs šķirnes vīnogas, kad tās ir augstā gatavības pakāpē, izmantojot īpašas novākšanas metodes. Odāras [Odart] grāfs 1845. gadā “Traktātā par vīnogu šķirnēm” norādīja: “Jāpievieno arī nosacījums, ka tās novāc tikai pārgatavībā, piemēram, tādā gatavības pakāpē, kādu tās sasniedz līdz Visu svēto dienai, kad lietavu mīkstinātā miziņa lobās nost pati.” Tādēļ pārgatavībā ir ražas novākšanas priekšnosacījums. Žiljēns [Jullien] 1816. gadā “Visu zināmo vīndārzu topogrāfijā” norādīja, ka: ““Cru” kategorijas vīnu gadījumā vīnogas novāc vairākās reizēs; no pirmajās divās novākšanas reizēs iegūtā vākuma, kad novāc tikai visvairāk nogatavojušās vīnogas, dara tos vīnus, ko sūta uz ārzemēm; tie vīni, kurus gatavo no trešās reizes vākuma, ir paredzēti vietējam patēriņam (..)”.

Ražotāju novērojumi un analīze vairākās paaudzēs ir ļāvusi “Bonnezeaux” vīniem kļūt par labākajiem visā Anžū. Anglijas ģeogrāfs Viljams Gutrijs [William Guthrie] (1708–1770) 1802. gadā publicētajā savas grāmatas “Jaunā universālā ģeogrāfija” tulkojumā norāda: “Anžū vīnus var iedalīt trīs kategorijās. Pirmās kategorijas vīni tiek ražoti Faye, Saint-Lambert, Rablé, Maligny un Chavagne ciematā, kā arī Thouarcé ciematā, kura administratīvajā teritorijā ir “Bonnezeaux” vīndārzs.”

“Bonnezeaux” vīndārza reputācija ir saglabājusies visos turpmākajos periodos. Šā vīndārza izaugsmi būtiski palēnināja filokseras krīze, un tāpēc ar šajā vīndārzā iegūtajiem vīniem varēja apgādāt tikai vienu vietējo tirgu. Pateicoties “Bonnezeaux” ražotāju apvienības enerģiskajai un aktīvajai rīcībai, rūpējoties par zemās ražības uzturēšanu un vīnogu novākšanu secīgos šķirojumos, vispirms tika atgūts valsts mēroga tirgus, un pēc tam šie vīni atkal sāka šķērsot Francijas robežas. Kontrolētais cilmes vietas nosaukums “Bonnezeaux” tika atzīts 1951. gada 6. novembrī.

2. Informācija par produkta kvalitāti un īpašībām

Šos vīnus augstu vērtē to bagātīgā potenciāla dēļ. To izteiktais maigums, ko nodrošina augstais fermentējamo cukuru saturs, ir saistīts ar bieži vien daudzveidīgām augļainuma aromāta niansēm (žāvēti augļi, eksotiskie augļi, baltziedu augi u. c.), par ko ne uzreiz liecina šo vīnu ietērps [krāsa], kas bieži vien ir viegli izteikti zeltains ar zaļiem atspulgiem. Skābuma, spirta satura un glicerīna satura līdzsvars gadu gaitā ļauj šiem vīniem kļūt vēl komplicētākiem.

3. Cēloņsakarības

Šajos vīndārzos, kuri aug stāvās nogāzēs, kas vērstas uz dienvidrietumiem, un seklās skeletainās augsnēs ar lielisku siltumrežīmu, ir labvēlīgi apstākļi “Chenin B.” šķirnes vīnogulāju agrīnajam veģetācijas periodam un vīnogu ienākšanās procesu pareizai norisei. Valdošie vēji, kas pūš kalnu nogāzēs, mijiedarbībā ar skeletaino augšņu nepietiekamo ūdensietilpību ļauj ogām nodrošināt cukuru uzkrāšanos, kad tās vīst un žūst, būdamas vēl uz vīnkoka. Ražotāji ir pratuši šo īpatnību izmantot par labu sev un savai produkcijai. Ļoti zemas ražības nodrošināšana ir apliecinājums vīnkopju rūpēm par vīnogu kvalitāti.

Šajās nogāzēs augošo “Chenin B.” šķirnes vīnogu vēlīnā novākšana secīgos šķirojumos, lai atlasītu pārgatavojušās vīnogas, ir ļāvusi “Bonnezeaux” vīniem izpelnīties izcilības apliecinājumus. “Bonnezeaux” vīnu vēsture un labā slava ir cieši saistīta ar Anžū reģiona un “Coteaux du Layon” vīnu vēsturi un reputāciju.

9. būtiski papildu nosacījumi (fasēšana, marķēšana, citas prasības)

Tiešās apkaimes apgabals

Tiesiskais regulējums:

valsts tiesību akti.

Papildu nosacījuma veids:

atkāpe attiecībā uz ražošanu noteiktajā ģeogrāfiskajā apgabalā.

Nosacījuma apraksts:

tiešās apkaimes apgabalu, kas noteikts, paredzot atkāpi attiecībā uz vinifikāciju, vīna gatavošanu un kopšanu, pamatojoties uz 2018. gada oficiālo administratīvi teritoriālo klasifikatoru, veido šādu Maine-et-Loire departamenta pašvaldību teritorija:

Aubigné-sur-Layon, Beaulieu-sur-Layon, Bellevigne-en-Layon (agrākā deleģēto pašvaldību Champ-sur-Layon, Faveraye-Mâchelles, Faye-d’Anjou un Rablay-sur-Layon teritorija), Blaison-Saint-Sulpice (agrākā deleģēto pašvaldību Blaison-Gohier un Saint-Sulpice teritorija), Brissac Loire Aubance (agrākā deleģēto pašvaldību Alleuds, Brissac-Quincé, Charcé-Saint-Ellier-sur-Aubance, Luigné, Saint-Rémy-la-Varenne, Saint-Saturnin-sur-Loire, Saulgé-l’Hôpital un Vauchrétien teritorija), Brossay, Chalonnes-sur-Loire, Chaudefonds-sur-Layon, Chemillé-enAnjou (agrākā deleģēto pašvaldību Chanzeaux un Valanjou teritorija), Denée, Doué-en-Anjou (agrākā deleģētās pašvaldības Brigné teritorija), Les Garennes-sur-Loire (agrākā deleģēto pašvaldību Juigné-sur-Loire un Saint-Jean-des-Mauvrets teritorija), Lys-Haut-Layon (agrākā deleģētās pašvaldības Tigné teritorija), Mozé-sur-Louet, Mûrs-Erigné, Rochefort-sur-Loire, Saint-Melaine-sur-Aubance, Savennières, Soulaines-sur-Aubance, Terranjou (agrākā deleģēto pašvaldību Chavagnes, Martigné-Briand un Notre-Dame-d’Allençon teritorija) un Val-du-Layon (agrākā deleģēto pašvaldību Saint-Aubin-de-Luigné un Saint-Lambert-du-Lattay teritorija).

Marķēšana: neobligātas norādes.

Tiesiskais regulējums:

valsts tiesību akti.

Papildu nosacījuma veids:

papildu noteikumi par marķēšanu.

Nosacījuma apraksts:

— neobligātās norādes, kuru izmantošanu saskaņā ar Kopienas noteikumiem var regulēt dalībvalstis, atveido ar rakstzīmēm, kuru izmēri gan augstumā, gan platumā, gan biezumā nav divtik lielāki par rakstzīmēm, ar ko atveidots šis kontrolētais cilmes vietas nosaukums.

Marķēšana: ģeogrāfiskais nosaukums “Val de Loire”.

Tiesiskais regulējums:

valsts tiesību akti.

Papildu nosacījuma veids:

papildu noteikumi par marķēšanu.

Nosacījuma apraksts:

ģeogrāfiskā nosaukuma “Val de Loire” rakstzīmju lielums ne augstumā, ne platumā nepārsniedz divas trešdaļas no to rakstzīmju lieluma, ar kādām atveidots šis kontrolētais cilmes vietas nosaukums.

Marķēšana: mazāka ģeogrāfiskā vienība.

Tiesiskais regulējums:

valsts tiesību akti.

Papildu nosacījuma veids:

papildu noteikumi par marķēšanu.

Nosacījuma apraksts:

to vīnu marķējumā, uz kuriem attiecas kontrolētais cilmes vietas nosaukums, var norādīt mazākas ģeogrāfiskās vienības nosaukumu, ar nosacījumu, ka: – tā ir kadastrā reģistrēta vieta; – šis nosaukums ir ierakstīts ražas deklarācijā. Kadastrā reģistrētās vietas nosaukuma rakstzīmju lielums ne augstumā, ne platumā nepārsniedz pusi no to rakstzīmju lieluma, ar kādām atveidots šis kontrolētais cilmes vietas nosaukums.

Saite uz produkta specifikāciju

https://info.agriculture.gouv.fr/gedei/site/bo-agri/document_administratif-9d4179cc-6768-4be5-bd1b-2e66d9483314

(1) OV L 9, 11.1.2019., 2. lpp.